許發運待制見過夜話
作者：梅堯臣
朝代：宋

paragraphs: 許公運國儲，歲入六百萬。
上莫究所來，下莫有剝怨。
十年無纖乏，功利潛亦建。
昨除侍從官，聊爲磨世鈍。
比於以舌得，此豈愧物論。
較量多少間，未足數劉晏。
大計苟窘費，曷不使預筭。
欲倍即能倍，但勿惑謗訕。
擾民可以奪，食官可以竄。
要付與權衡，一切出果斷。
嗚呼任智力，長短固有限。
制財猶制兵，太甚則生亂。
公譬淮陰侯，多多有益辦。
我今聽其談，夜去爲扼腕。
書之俟采詩，咨訪不可緩。